《秋夜》
清代·姚觐元

倚枕不成寐，但觉秋夜长。商飙谡然至，簟席生微凉。

启户万虑寂，高树声锵锵。白露下众草，幽幽发暗香。

流萤喜月黑，熠熠弄孤光。蟋蟀汝何悲，哀鸣在东墙。

儿童蹑踪至，篝火伺其旁。报汝慎勿鸣，一鸣汝身殃。

作者简介：浙江归安人，字裕万，号彦侍。姚文田孙。道光二十三年举人。光绪间历任湖北按察使、广东布政使。承祖父家学，精于声韵、训诂。广搜秘籍，刻有《咫进斋丛书》，为时人所重。另有《大叠山房诗集》。